**Odpoveď JUDr. Kataríny Javorčíkovej na nepravdivý článok Štefana Šperku zo dňa 5.12.2019, zverejneného na portáli Webnoviny, na základe ktorej bol článok z portálu stiahnutý dňa 6.12.2019**

V článku pod názvom **„Do Súdnej rady chce ísť sudkyňa, ktorá za socializmu posielala ľudí do väzenia“** autor Štefan Šperka tvrdí, že si hľadám podporu v súčasnej vláde, aby ma ešte pred voľbami zvolili za členku Súdnej rady SR, pretože vláda tam volí troch členov. Mala som komunikovať s niektorými nemenovanými členmi Mosta Híd a mám dokonca sľúbenú podporu od samotného premiéra. Autor klame už v prvotnej informácii, že vláda má v súčasnosti voliť člena súdnej rady, pretože všetky tri miesta za vládu sú obsadené členmi, ktorých mandát končí niekedy v rokoch 2022 a neskôr. Nikdy som nehľadala podporu u členov súčasnej vlády, pretože na to nemám žiadny dôvod, a navyše svojimi verejne prezentovanými postojmi na správu justície patrím k dlhoročným kritikom politiky Smeru. Je preto krajne nepravdepodobné, žeby si práve mňa vybrali za svoju nominantku v súdnej rade a ani by som ich podporu neprijala.

V ďalšej časti článku uvádza autor vymyslené tvrdenia v súvislosti s mojim pôsobením ako prokurátorky v rokoch 1980 až 1989, s celkom zjavným cieľom zdiskreditovať ma v očiach verejnosti. **Ako prokurátorka som sa špecializovala na násilnú a hospodársku trestnú činnosť, do ktorej nespadala agenda trestných činov opustenia republiky, a prichádzala som s ňou do styku len výnimočne. V rozhodnom období rokov 1980 až 1989 som bola dva krát na materskej dovolenke a ako začínajúca a funkčne mladá prokurátorka som bola poverovaná na vykonanie úkonov v trestnom konaní, ale konečné rozhodnutie bolo vždy v kompetencii nadriadeného prokurátora. Je klamstvo, že som podávala obžaloby na maloleté osoby pre opustenie republiky, resp., že som takéto obžaloby podala ešte aj po Nežnej revolúcii. Naopak, z databázy Ústavu pamäti národa o osobách perzekvovaných pre opustenie republiky vyplýva, že po Nežnej revolúcii som dňa 1.12.1989 uznesením odložila vec stíhania troch mladistvých osôb, pretože tieto skutky nie sú trestným činom(strana 258 databázy).**

Po roku 1989 mi bolo vydané lustračné osvedčenie, že som nikdy nespolupracovala s ŠTB. Nebola som členkou žiadnej politickej strany, teda ani komunistickej strany v čase môjho pôsobenia ako prokurátorky. Od roku 1992 až do roku 2019 som pôsobila ako sudkyňa v obchodných a občianskych veciach, a za toto dlhé obdobie som dostatočne preukázala svoju odbornú aj morálnu integritu. Vydanie kontroverzného článku **vnímam ako snahu diskreditovať ma ako dlhoročnú kritičku pomerov v justícii a zjavnú obavu justičnej mafie, aby som sa nedostala do súdnej rady.** Dôkazom sú diskreditačné články bulvárneho portálu FAKT 24, pre ktorý autor tohto článku Štefan Šperka pracoval ako šéfredaktor. Boli namierené nielen proti mne v súvislosti s mojou kandidatúrou na člena súdnej rady v roku 2017, ale aj proti ďalšej sudkyni z iniciatívy Za otvorenú justíciu Elene Berthotyovej, alebo proti bývalému predsedovi Ústavného súdu SR Jánovi Mazákovi, ktorý pravidelne zverejňuje veľmi kritické články na dianie v justícii.

V Bratislave 6.12.2019

JUDr. Katarína Javorčíková